Fryganizmas

Atliekų panaudojimas

Nepaisant visuomenės stereotipų apie šiukšles, daiktai, kuriuos atranda fryganai, gali būti saugūs, švarūs ir tinkami naudojimui. Jie būna išmesti tik keičiant senus daiktus naujais. Tokie judėjimai kaip Food Not Bombs panaudoja produktus, kurie kitu atveju būtų išmesti veltui, ir iš jų ruošia maistą, kurį dalina viešose vietose visiems norintiems.

„Nardymo“ būdu fryganai įsigyja maisto, gėrimų, knygų, žurnalų, virtuvės įrankių, muzikos ir video įrašų, kilimų, muzikos instrumentų, rūbų, baldų, dviračių, elektroninių prietaisų, žaislų, meno darbų ir kitų daiktų. Judėjimas „Really Really Free Market“ organizuoja veikiančius dovanų ekonomikos pagrindu renginius, kai įvairūs daiktai (ar paslaugos) yra atiduodami (suteikiamos) nemokamai. Tai panašu į „Second hand“ parduotuves, tik čia viskas yra nemokama, žmonės atsineša daiktus, kad pasidalintų su kitais.

Atliekų minimizacija

Fryganai stropiai rūšiuoja atliekas, kompostuoja organines medžiagas ir naudoja jas kaip trąšą; sugedusius daiktus pataiso. Kai fryganams reikia pirkti, jie perka dėvėtus daiktus.

Ekologiškas transportas

Dėl neigiamo transporto poveikio (tiesiant kelius kertami miškai, dėl naftos kyla karai, automobiliai teršia aplinką) fryganai naudojasi mašinomis kiek įmanoma mažiau. Fryganams priimtinesni keliavimo būdai yra dviratis, autostopas, ėjimas, riedučiai ar traukiniai. Kai keliavimas mašinomis neišvengiamas, fryganai stengiasi naudoti ekologišką kurą – aliejų (panaudotą restoranuose ar pramonėje) ar bioetanolį.

Nemokamas būstas

Fryganai tiki, kad gyvenamas būstas – ne privilegija, o prigimtinė teisė. Skvoteriai yra žmonės, kurie okupuoja ir reabilituoja apleistus, apgriuvusius pastatus. Skvoteriai mano, kad gyvybiniai žmogaus poreikiai yra svarbesni negu privati nuosavybė, ir kad žmogus, kuris turi ir nesidalina nenaudojama nuosavybe, kuri yra gyvybiškai būtina kitam, jos nenusipelnė. Tokios okupuotos vietos – skvotai – tampa ne tik gyvenamąja vieta, bet ir bendruomenės centrais, kur vyksta renginiai, meninio ir ekologinio švietimo užsiėmimai, susitikimai, ir pan.

Aplinkos saugojimas

Maistas, kurį valgome, dažnai yra išaugintas toli, ir jam atgabenti reikalingos didelės kuro sąnaudos. Taip pat auginimui naudojami chemikalai. Visa tai kenkia gamtai, todėl fryganai patys užsiima daržininkyste. Šiukšlėm užpildytos vietos paverčiamos žaliuojančiais bendruomenės plotais, teikiančiais sveiką maistą. Net miesto parkai gali duoti vaisių ar vaistingų žolių. Kai kurie fryganai apskritai išsikelia iš miesto ir sukuria ekologinės bendruomenės, pagrįstas primityviais išlikimo dėsniais.

Savanoriškas darbas

Daugumai žmonių darbas reiškia laisvės suvaržymą, stresą ir monotoniją. Fryganų manymu, dirbdami jie prisideda prie sistemos, kuri kalta dėl žiaurumo, išnaudojimo, mirčių ir destrukcijos. Kadangi fryganai išsiverčia beveik nieko nepirkdami, tai jiems pinigų beveik ir nereikia. Jie verčiau savanoriauja ar tampa kokių nors organizacijų aktyvistais.

Vagiliavimas

Kai kurie fryganai vagiliauja, dažniausiai iš didelėms korporacijoms priklausančių prekybos centrų, tačiau kiti teigia, jog vagiliavimas nėra teisinga, nes pavogtas daiktas bus pakeistas kitu, todėl taip irgi skatinamas vartojimas.